Wikiloc - 199. Senderisme en tren: l'Olla de Núria pujant els 17 cims de la carena
Senderisme en tren
Senderisme en tren on Wikiloc
199. Senderisme en tren: l'Olla de Núria pujant els 17 cims de la carena on Wikiloc

199. Senderisme en tren: l'Olla de Núria pujant els 17 cims de la carena
*podeu consultar la ressenya completa de la caminada a la Ruta ST199 l'Olla de Núria de la pàgina web de Senderisme en tren. LA TRAVESSA L'Olla de Núria és una travessa circular de prop de 22 km i amb 1.800 m de desnivell positiu que té per objectiu recórrer tota la carena de muntanyes superiors a 2.700 m que envolten el Santuari de Núria. Tot i ser tota una clàssica de l'excursionisme català, no hi ha un consens clar sobre quina és la ruta. Si es busca bibliografia trobarem que hi ha ha tantes variacions com excursionistes que la emprenen. De les poques coses clares és que té el punt de sortida i arribada a Núria, tot i que hi ha opcions que prenen com a inici (o pas) la collada de Fontalba, un coll situat per sobre els 2.000 m accessible en cotxe privat des de Queralbs que permet estalviar-se d'agafar el cremallera. Si donem com a bona la sortida des del Santuari com la més habitual, trobarem que no existeixen diferencies entre totes les variants fins al coll de Noucreus, quan ja hem fet unes 2/3 parts del recorregut total. Fins aquí les úniques variacions seran les que fem per trepitjar cims com el pic d'Eina o el Puig de Finestrelles, cims pels quals el sender marcat passa uns metres per sota. ***Tot i així, encara ens hem saltat un cim important que hauria d'estar inclòs en una Olla, el cim de l'Ortigar (2.749 m). Per assolir-lo caldria remuntar des del Collet Verd la Serra de l'Embut sense camí fressat i incòmodament camp a través, raó per la qual és rar que aparegui en la ruta de qualsevol Olla. També cal esmentar que hi ha opcions que amplien aquesta ruta més clàssica. Així, algunes olles s'acosten des del cim del Puig de Fontnegra fins al de la Coma del Clot sense passar pels pics de la Pala i de l'Àliga, versions que algunes informacions l'anomenen Olla amb Nanses, tot i que reconeixem que desconeixem exactament quina és la ruta exacta d'aquesta variant. PERÒ, SÓN 17 ELS CIMS DE L'OLLA DE NÚRIA? Tot i que les muntanyes d'aquest recentment declarat parc natural reben milers de visitants cada any, quan fem l'Olla encara hi ha dubtes sobre quants cims hi ha realment i quins noms reben. Si més no, és el que sembla si comparem diferents topografies publicades. Si mirem els mapes més consultats habitualment, d'entrada apareixen 17 cims. Però no és tant senzill com podria semblar. Durant el recorregut trepitjarem muntanyes que potser no haurien de constar com a cim, i d'altres que no apareixen als mapes però sí que hi haurien de ser. Tot seguit un fem un resum de les discrepàncies que hem trobat sobre el terreny respecte als mapes i alçades 'reconegudes' un cop feta la travessa i consultats els mapes. Noucreus El cim del Noucreus surt situat en dues cotes diferents segons els mapes que consultem. Així, d'acord amb el Nomenclàtor oficial de la topografia major de Catalunya, que marca la oficialitat dels noms (i posició?), el cim 'oficial' seria la cota 2.798,4 (mirar mapa ICGC). Per contra, als mapes Alpina marquen com aquest cim una cota de 2.800,6 que per acabar-ho d'enredar, als mapes IGN francesos hi situen el pic de la Fossa del Gegant! Puigmal Petit del Segre "Sud" Hem anomenat així la cota 2.810,6 m , un cim situat entre el Puigmal i el Puigmal Petit del Segre. Aquest punt té una preeminència de +16 m sobre els colls del seu entorn i supera per tant els +10 metres mínims que estableix la UIAA per a considerar que un cim té entitat pròpia per considerar-se com a tal. Cim Baix de les Arques Cas contrari. El cim només té una preeminència de +4,7 m respecte al cim Alt de les Arques i per tant no s'hauria de considerar un cim amb entitat pròpia. Tot i així apareix en gairebé tots els mapes com un cim diferenciat. En tot cas es podríem anomenar Cim de les Arques muntanya bicèfala formada per dues cotes, la més alta de les quals correspondria al Cim Alt de les Arques. En resum i d'acord amb els valors i correccions fetes després de realitzar la travessa, ens surten de forma no oficial els següents cims, ordenats en sentit horari des del Puigmal (primer) fins al pic de l'Àliga (últim): 1. Puigmal 2.909 m 2. Puigmal Petit del Segre Sud 2.810,6 m 3. Puigmal Petit del Segre 2.810,5 m 4. Puigmal de Segre 2.843 m 5. Puig del Coll de Finestrelles 2.743 m 6. Pic de Finestrelles 2.826 m 7. Pic de Núria 2.790 m 8. Pic del Coll d'Eina 2.772 m 9. Pic d'Eina 2.779 m 10. Pic de Noufonts 2.861 m 11. Pic de Noucreus (cota 2.798,6 m) 12. Pic de la Fossa del Gegant 2.808 m 13. Cim Alt de les Arques 2.791 m 14. Cim de Rocs Blancs 2.784 m 15. Pic de Fontnegra 2.728 m 16. Pic de la Pala/Rocs Blancs de Fontnegra 2.475 m 17. Pic de l'Àliga 2.422 m El camí de l'olla no passa per tots els 17 cims. N'hi ha uns quants, com els pics d'Eina, la Fossa del Gegant o el pic d'Àliga, que els evita passant uns metres per sota. Per ascendir-los tots cal separar-se del camí marcat, tot i que aquest fet mai allarga la travessa ni n'augmenta la dificultat, però sí que ens farà caminar seguint corriols no gaire fressats en algun punt aïllat. LES VARIANTS L'inici de l'Olla des del Santuari es pot fer tant pel torrent de la Coma de l'Embut Forat de l'Embut o pel camí que va pel Collet Verd. Totes dues opcions s'uneixen al Forat de l'Embut. A partir del coll de Noucreus es multipliquen les diferències entre les diverses opcions de travessa per a arribar de nou a Núria. Així, tenim: -Per la Coma de les Molleres: un cop situats al coll de Noucreus, es baixa a Núria per la Coma de les Molleres. Aquesta variant evita tota la part d'olla que compren els cims de l'Alt de les Arques, el Fontnegra i el pic d'Àliga, entre d'altres. -Pel Torreneules: pels més valents, aquells pels que una olla els sembla poc, hi ha una variant que allarga la travessa fins a trepitjar els cims de Torreneules tot traspassant el coll de Torreneules. En alguns lloc anomenen a aquesta variant l'Olla amb 'les nanses'. Aquesta opció, més llarga i dura, s'allunya, però, del que sembla la carena 'normal' que envolta Núria. -Pels pics de Fontnegra i de l'Àliga: és la que seguim en la nostra proposta. Des del coll de Noucreus, aquesta variant ressegueix la carena de muntanyes sobre el torrent de les Molleres fins al pic de l'Àliga. ELS TRENS -Estació de sortida/arribada: Santuari de Núria (cremallera)(FGC). El cremallera connecta amb els trens de Rodalies a l'estació de Ribes-Enllaç. ATENCIÓ! El primer cremallera del dia surt de l'estació del cremallera de Ribes Vila, situada al centre de Ribes de Freser (no connecta amb Rodalies). Podeu consultar aquí els HORARIS DE RODALIES DE CATALUNYA. Podeu consultar aquí els HORARIS DEL CREMALLERA DE NÚRIA.